Ramaphosa kap na dié wat glo teen hom wil saamsweerPres. Cyril Ramaphosa (Foto: Phando Jikelo/ANA) Pres. Cyril Ramaphosa het Maandag sy teenstanders aangevat en gesê die ANC kan nie “oorlog” toe gaan as lede verdeeld is en mekaar saboteer nie. Hy het glo na die opkomende verkiesings volgende jaar verwys en eenheid in die party geëis. Dié opmerkings is gemaak tydens sy toespraak by die Congress of South African Trade Unions’ (Cosatu) se 13de nasionale kongres in Midrand. Ace Magashule is een van dié wat daarvan beskuldig word dat hy voormalige pres. Jacob Zuma glo by ŉ hotel in Durban ontmoet het om teen Ramaphosa saam te sweer. Magashule ontken enige betrokkenheid by ŉ plan om Ramaphosa omver te werp. “Ons moenie ons tyd afstaan aan ŉ teenrevolusionêre gekonkel wat die ANC verswak nie. As daar ŉ sameswering moet wees, moet dit een wees om armoede te verlig,” het Ramaphosa gesê. Ramaphosa meen volgende jaar se verkiesing gaan een van die uitdagendste nog wees. “Ons kan nie verdeeld in daardie verkiesings ingaan nie. As daar enige skuiwe is wat die lidmaatskap van die ANC verdeel wat teenrevolusionêr is – verbeel jou ons gaan oorlog toe en dan begin baklei ons met mekaar? Watter soort weermag is ons?” Al die ANC-hoës het dié kongres bygewoon. Tydens dié vier dae lange kongres sal afgevaardigdes ŉ nuwe leier kies en glo hul ondersteuning van die ANC en die Suid-Afrikaanse Kommunisteparty (SAKP) voor die verkiesings bespreek.